P r e d k l a d a c i a  s p r á v a

     Spracovanie návrhu zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov ( ďalej len „ návrh zákona“) vyplýva z  plánu hlavných úloh Ministerstva životného prostredia Slovenskej republiky na rok 2001.
       Základný rámec predkladaného návrhu zákona tvoria nariadenia Európskej únie upravujúce problematiku obchodu s druhmi voľne žijúcich živočíchov a rastlín:
•	nariadenie Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v znení nariadenia Komisie (ES) č. 2724/2000
•	nariadenie Komisie (ES) č. 939/97/EC o ustanovení podrobných pravidiel týkajúcich sa implementácie nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v znení nariadenia Komisie (ES) č. 767/98 a nariadenia Komisie (ES) č. 1006/98
•	nariadenie Komisie (ES) č. 191/2001 pozastavujúce introdukciu exemplárov určitých druhov voľne žijúcich živočíchov a rastlín do spoločenstva.
        Potreba spracovania návrhu zákona vyplýva aj z Pravidelnej správy Európskej komisie o pripravenosti Slovenskej republiky na členstvo v Európskej únii z 8. novembra 2000. 
       Spracovanie návrhu predkladaného zákona je zaradené k prioritným úlohám vlády Slovenskej republiky vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 8. 11. 2000 v zmysle uznesenia vlády č. 17 z 10. januára 2001.
       Legislatívny zámer návrhu zákona bol schválený uznesením vlády Slovenskej republiky č. 372 z 2. mája 2001. 
       Návrh zákona bol zaslaný 50 pripomienkujúcim subjektom. Pripomienky zásadného charakteru uplatnili štyri subjekty. Na následných rokovaniach boli odstránené všetky rozpory a k materiálu na rokovanie vlády nezostal žiadny rozpor. 
      Legislatívna rada vlády Slovenskej republiky prerokovala návrh zákona dňa 28. 8. 2001 a odporučila ho na ďalšie legislatívne konanie.   
      Po nadobudnutí účinnosti návrhu zákona bude právna úprava o ochrane ohrozených druhov  voľne žijúcich živočíchov a voľne rastúcich rastlín reguláciou obchodu s nimi plne kompatibilná s príslušnými nariadenia Európskej únie upravujúcimi uvedenú problematiku.